Frederik Karl
Frederik Karl, 1.5.1868-28.5.1940, født på godset Panker i Slesvig-Holsten, søn af landegreve Friedrich Wilhelm (II) Georg Adolf von Hessen-Kassel-Rumpenheim, en dansk officer, og prinsesse Maria Anne von Preußen; arveprins af Hessen, og valgt til finsk konge 1918.
Efter Den Finske Borgerkrig 1918 mente mange med daværende senatsformand Pehr Evind Svinhufvud i spidsen, at et monarki med en tysk konge var det bedste værn om Finlands nyvundne selvstændighed. Akseli Gallen-Kallela var blevet bedt om at formgive hoffets uniformer, og der blev udfærdiget adelsbreve og tegninger til en kongekrone.
Da kejser Vilhelm 2. ikke ville stille en søn til rådighed, blev hans svoger Frederik Karl valgt 9.10.1918. Denne forholdt sig dog skeptisk til projektet og efter Tysklands sammenbrud måneden efter meddelte kongen ved et brev den 14.12.1918 at han frasagde sig tronen, og planerne om et finsk monarki blev opgivet. Frederik Karl besøgte aldrig Finland.